Annie Lööf
Annie Lööf er en svensk politiker, som siden 2011 har været Centerpartiets partileder. Annie Löof, som er uddannet jurist, blev medlem af Riksdagen ved valget i 2006. Efter at hun blev partileder i 2011, blev hun også medlem af regeringen Reinfeldt, idet hun var erhvervsminister (svensk: näringslivsminister) frem til regeringen gik af i 2014.
Annie Löof har bl.a. været eksponent for en indvandrerpositiv linje i svensk politik, og hun står hårdt imod de øvrige borgerlige partiers forsøg på aktivt at integrere Sverigedemokraterna i arbejdet i Riksdagen.
Efter at Magdalena Andersson 15. september 2022 havde indleveret sin afskedsansøgning til talmannen, meddelte Annie Lööf, at hun agtede at afgå som som partileder såsnart partiet havde valgt en efterfølger på en ekstraordinær partikongres, sandsynligvis en gang i løbet af efteråret. Forklaringen var utvivlsomt en kombination af faktorer, nemlig det skuffende valgresultat for partiet, mandattilbagegangen for centrum-venstre-blokken, partiinterne diskssioner om den politiske retning og en ikke ubegrundet frygt for, at hun selv eller hendes familie kunne blive udsat for alvorlige terrorhandlinger. Det er således kommet frem, at Annie Lööf var det påtænkte næste mordoffer for den mand, der under Almedalsveckan i juli 2022 myrdede en ledende debattør og aktør inden for det socialpsykiatriske område.
Den ekstraordinære partikongres blev dog først afholdt den 2. februar 2023 i Helsingborg. Her afgik Annie Lööf som formand for Centern. Som ny formand valgtes Muharrem Demirok.